Bejaardes in vrieskas: Polisie maak deurbraak | Maroela Media
Bejaardes in vrieskas: Polisie maak deurbraak
Rudolph (Koffie) en Elma van Heerden van Belfast. Foto: Verskaf.
Die polisie het 'n deurbraak gemaak in die moordsaak op Rudolph (Koffie) en Elma van Heerden van Belfast.
Die egpaar is verlede week dood aangetref in 'n vrieskas in hul huis. Snr.supt. Isaac Mahamba, metropolisie-woordvoerder, het gesê 'n beampte van die Tshwane-metropolisie het Saterdag 'n 18-jarige man in hegtenis geneem wat moontlik met die moord verbind word.
"Die man is in Mamelodi in hegtenis geneem. Hy was in besit van die egpaar se pistool wat tydens hul moord gesteel is," het Mahamba gesê. Die metropolisie se hulp is ingeroep na 'n voertuigopsporingsmaatskappy 'n kaping aangemeld het. "Die man is in hegtenis geneem ná 'n oor-en-weer-skietery met die metropolisie. Hy het by die polisiestasie skuld erken aan die Belfast-moorde en die vuurwapen is positief verbind aan die Van Heerden-egpaar," het hy gesê.
Die verdagte moet binnekort in die hof verskyn op aanklagte van huisroof en moord.
Maroela Media het vroeër berig 'n onbekende aantal verdagtes het in die vroeë oggendure die egpaar (albei 79 jaar oud) in hul huis oorweldig. Die egpaar se huishulp het onraad vermoed toe sy omstreeks 08:00 by die huis opgedaag en gesien het die huis is geplunder. Sy het die buurman in kennis gestel, wat die polisie ontbied het. Die egpaar se liggame is vasgebind in 'n toegesluite vrieskas in 'n kantoor in hul huis aangetref.